Document ID: 32004R1990

KOMISSION ASETUS (EY) N:o 1990/2004,
annettu 19 päivänä marraskuuta 2004,
viinialalla sovellettavista siirtymätoimenpiteistä Unkarin Euroopan unioniin liittymisen vuoksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,
sekä katsoo seuraavaa:
(1)
Viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) 27 artiklan 3 kohdassa säädetään, että jokaisen luonnollisen henkilön, oikeushenkilön tai henkilöryhmittymän, joka on valmistanut viiniä, on toimitettava tislattavaksi kaikki tämän viininvalmistuksen sivutuotteet.
(2)
Viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta 25 päivänä heinäkuuta 2000 annetussa komission asetuksessa (EY) N:o 1623/2000 (2) vahvistetaan tällaisen tislauksen soveltamista koskevat säännöt ja kyseisen asetuksen 49 artiklassa säädetään tietyistä poikkeuksista tähän velvoitteeseen.
(3)
Unkari on hyväksynyt tarvittavat toimenpiteet, joita tällaisen tislauksen toteuttaminen edellyttää, mutta sivutuotteita käsittelevien tislaamojen, joita on määrä perustaa, kapasiteetti on vielä riittämätön. Lisäksi markkinointivuoden 2004/2005 sadon odotetaan olevan runsas. Unkarin olisi sen vuoksi sallittava vapauttaa tiettyjä tuottajaryhmiä viininvalmistukseen liittyvien sivutuotteiden tislausta koskevasta velvoitteesta.
(4)
Tätä asetusta olisi sovellettava 1 päivästä elokuuta 2004, jotta Unkarille myönnettyä poikkeusta voitaisiin soveltaa koko viinivuoden ajan.
(5)
Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 1623/2000 49 artiklan 4 kohdan a alakohdassa säädetään, Unkari voi säätää markkinointivuoden 2004/2005 osalta, että tuottajat, joiden omista laitoksistaan itse saama tuotanto ei ylitä 500:aa hehtolitraa, voivat täyttää tislauksen sivutuotteiden toimitusvelvoitteen poistamalla kyseiset tuotteet valvonnan alaisena.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivänä elokuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä marraskuuta 2004.

Labels: 17
7
6
18
15